“አረጋውያን እናቶቻችን እና አባቶቻችን ከመሆናቸው ባሻገር የአንድ ሀገር ሀብት እና የዕውቀት ምንጭ፣ ታሪክ እና ጥበብ ስለሆኑ ልንከባከባቸው እና ልንደግፋቸው ይገባል፡፡” ዶክተር ሙሉነሽ አበበ
ባሕር ዳር፡ መስከረም 20/213ዓ.ም (አብመድ) ነገ በዓለም አቀፍ ደረጃ ለ30ኛ በሀገራችን ለ29ኛ ጊዜ የሚከበረውን የአረጋውያን ቀን አስመልክቶ የአማራ ክልል ሠራተኛና ማኅበራዊ ጉዳይ ቢሮ መግለጫ ሰጥቷል፡፡ የአረጋውያን በዓል በሚከበርበት ወቅት ጧሪ እና ደጋፊ የሌላቸውን አረጋውያን ቋሚ በሆነ መልኩ የሚደገፉበት ሥርዓት መፍጠር እንደሚገባ በምክትል ርእሰ መሥተዳድር ማዕረግ የማኅበራዊ ዘርፍ አስተባባሪ እና የአማራ ክልል ሠራተኛና ማኅበራዊ ጉዳይ ቢሮ ኃላፊ ሙሉነሽ አበበ (ዶክተር) አሳስበዋል፡፡በአማራ ክልል 1 ነጥብ 4 ሚሊዮን አረጋውያን እንዳሉ ኃላፊዋ የክልሉ መንግሥት ለአረጋውያን የገቢ ምንጭ ማስገኛ በማሰብ በሁሉም ዞኖች የአረጋውያን መርጃ ማዕከላት እንዲገነቡ በመወሰኑ እስካሁን ዘጠኝ ዞኖች ቦታ ተረክበው እንቅስቃሴ መጀመራቸውን አብራርተዋል፡፡ የኮሮናቫይረስን ከመከላከል አንፃር በክልሉ በበጎ አድራጎት ድርጅቶች የታቀፉ አረጋውያንን የመደገፍ ሥራ ሲሠራ መቆየቱንም ዶክተር ሙሉነሽ አበበ ጠቅሰዋል፤ ከችግሩ ስፋት እና ጥልቀት አንፃር ግን በቂ አለመሆኑን አስረድተዋል፡፡